L 159 I/4
ET
Euroopa Liidu Teataja
23.6.2023
(26)
Neid propagandameetmeid on rakendatud eri meediakanalite kaudu Venemaa Föderatsiooni juhtkonna pideva otsese või kaudse kontrolli all.
Selline tegevus kujutab endast märkimisväärset ja otsest ohtu liidu avalikule korrale ja julgeolekule.
Kõnealustel meediakanalitel on oluline ja otsustav roll Ukraina-vastase agressioonisõja edendamisel ja toetamisel ning Ukraina naaberriikide destabiliseerimisel.
(27)
Võttes arvesse olukorra tõsidust ja vastukaaluks Ukraina olukorda destabiliseerivale Venemaa tegevusele, tuleb kooskõlas Euroopa Liidu põhiõiguste hartas tunnustatud põhiõiguste ja -vabadustega, eriti selle artiklis 11 tunnustatud õigusega sõna- ja teabevabadusele, kehtestada täiendavad piiravad meetmed, et selliste meediakanalite ringhäälingutegevus liidus või selliste meediakanalite liidule suunatud ringhäälingutegevus peatada.
Meetmed tuleks jätta kehtima seni, kuni Ukraina-vastane agressioonsõda lõpetatakse ning kuni Venemaa ja sellega seotud meediakanalid lõpetavad propagandategevuse liidu ja selle liikmesriikide vastu.
(28)
Kooskõlas Euroopa Liidu põhiõiguste hartas tunnustatud põhiõiguste ja -vabadustega, eriti selle artiklites 11, 16 ja 17 tunnustatud sõna- ja teabevabadusega, ettevõtlusvabadusega ja õigusega omandile, ei takista need meetmed nimetatud meediakanalitel ja nende töötajatel tegeleda liidus muu tegevusega kui ringhääling, näiteks teha uurimistööd või võtta intervjuusid.
Eelkõige ei piira need meetmed kohustust austada õigusi, vabadusi ja põhimõtteid, millele on osutatud Euroopa Liidu lepingu artiklis 6 ning mis on sätestatud Euroopa Liidu põhiõiguste hartas ja liikmesriikide põhiseadustes nende vastavas pädevusvaldkonnas.
(29)
Selleks et tagada kooskõla otsuses 2014/512/ÜVJP sätestatud ringhäälingulubade peatamise protsessiga, peaks nõukogu kasutama rakendamisvolitusi, et otsustada pärast asjaomaste juhtumite läbivaatamist, kas piiravaid meetmeid hakatakse määruses (EL) nr 833/2014 sätestatud kuupäeval kohaldama mitme määruse (EL) nr 833/2014 XV lisas loetletud üksuse suhtes.
(30)
Otsusega (ÜVJP) 2023/1217 laiendatakse keeldu Venemaal registreeritud haagiste ja poolhaagistega, sealhulgas väljaspool Venemaad registreeritud veoautodega, toimuvatele autoveo-ettevõtjate kaubavedudele liidus.
(31)
Katsed hoida kõrvale liidu piiravatest meetmetest on järsult suurendanud petturlikku tegevust alustega, mis transpordivad Venemaa toornaftat ja naftatooteid.
Sellest tulenevalt keelatakse otsusega (ÜVJP) 2023/1217 selliste aluste sisenemine liidu territooriumil asuvatesse sadamatesse ja lüüsidesse, mis tegelevad laevalt laevale ümberpumpamisega, kui pädevatel asutustel on mõistlik põhjus kahtlustada, et alus rikub keeldu importida liitu meritsi Venemaa toornaftat ja naftatooteid või transpordib Venemaa toornaftat või naftatooteid, mis on ostetud hinnalae koalitsiooni poolt kokku lepitud hinnalaest kõrgema hinnaga.
Seda keeldu kohaldatakse kõigi aluste suhtes, olenemata nende lipuriigist, ning igasuguse laevalt laevale ümberpumpamise puhul, mis toimub liikmesriigi sadamatesse või lüüsidesse suundumisel ükskõik millises reisi punktis.
Igal juhul keelatakse alustel siseneda liidu territooriumil asuvatesse sadamatesse ja lüüsidesse, kui alus ei ole pädevale asutusele vähemalt 48 tundi ette teatanud konkreetses geograafilises piirkonnas toimuvast laevalt laevale pumpamisest.
Lisaks tõhustab kõnealune keeld veelgi liikmesriikide poolt vastu võetud meetmeid, mille eesmärk on kaitsta liikmesriigi rannikut laevalt laevale ümberpumpamisega seotud võimalike keskkonnaõnnetuste eest.
(32)
Samuti keelatakse otsusega (ÜVJP) 2023/1217 sisenemine liidu territooriumil asuvatesse sadamatesse ja lüüsidesse aluste jaoks, mille puhul pädevatel asutustel on mõistlik põhjus kahtlustada, et alusega Venemaa toornafta ja naftatoodete transportimise käigus on ebaseaduslikult häiritud aluse automaatse identifitseerimissüsteemi (AIS) toimimist, lülitatud see välja või blokeeritud see muul viisil, millega rikutakse SOLASi konventsiooni reegli V/19 punkti 2.4.
Seda keeldu ei kohaldata olukorras, kus aluse AISi võib õiguspäraselt välja lülitada vastavalt rahvusvahelistele lepingutele, normidele või standarditele, millega nähakse ette navigeerimisteabe kaitse, näiteks navigeerimine kõrge turvariskiga vetes.
Kõnealust keeldu kohaldatakse samuti kõigi aluste suhtes, olenemata nende lipuriigist, ning navigatsioonisüsteemi toimimise kõiksuguse ebaseadusliku häirimise puhul, mis toimub liikmesriigi sadamatesse või lüüsidesse suundumisel ükskõik millises reisi punktis.